ธอส.ลดดอกเบี้ยกู้บ้าน
ธนาคารพาณิชย์และธนาคารรัฐหลายแห่งได้ประกาศลดอัตราดอกเบี้ยไปตั้งแต่สัปดาห์ที่ผ่านมา ขณะที่ธนาคารอาคารสงเคราะห์ (ธอส.) เพิ่งประกาศปรับลดอัตราดอกเบี้ยเงินกู้ทุกประเภทลง 0.125% ต่อปี มีผลตั้งแต่วันที่ 23 มี.ค.เป็นต้นไป
24 มี.ค. 2558

ธนาคารพาณิชย์และธนาคารรัฐหลายแห่งได้ประกาศลดอัตราดอกเบี้ยไปตั้งแต่สัปดาห์ที่ผ่านมา ขณะที่ธนาคารอาคารสงเคราะห์ (ธอส.) เพิ่งประกาศปรับลดอัตราดอกเบี้ยเงินกู้ทุกประเภทลง 0.125% ต่อปี มีผลตั้งแต่วันที่ 23 มี.ค.เป็นต้นไป
โดยอัตราดอกเบี้ยสำหรับลูกค้ารายย่อยทั่วไป (เอ็มอาร์อาร์) ลดลงจากเดิม 6.975% ต่อปี เหลือ 6.850% ต่อปี อัตราดอกเบี้ยเงินกู้รายใหญ่ชั้นดีประเภทเงินกู้แบบมีระยะเวลา (เอ็มแอลอาร์) จากเดิม 6.875% ต่อปี ลดลงเหลือ 6.750% ต่อปี และอัตราดอกเบี้ยเงินกู้รายใหญ่ชั้นดีประเภทเงินเบิกเกินบัญชี (เอ็มโออาร์) จากเดิม 7.375% ต่อปี ลดลงเหลือ 7.250% ต่อปี
สำหรับอัตราดอกเบี้ยเงินฝาก ธอส. ได้ปรับลดอัตราดอกเบี้ยลงถึง 0.25% ทั้งเงินฝากออมทรัพย์พิเศษประเภทต่างๆ และเงินฝากประจำและใบรับฝากเงินประจำ ส่วนดอกเบี้ยเงินฝากประจำสะสมทรัพย์ ดอกเบี้ยลดลงเหลือ 1.875% ต่อปี โดยมีเงื่อนไขฝากครบ 2 ปี รับดอกเบี้ยบวกเพิ่มอีก 1% ต่อปี 
ขณะที่เงินฝากออมทรัพย์ทั่วไป ธอส.คงอัตราดอกเบี้ยไว้เท่าเดิม รวมทั้งอัตราดอกเบี้ยเงินฝากกระแสรายวันเท่ากับ 0.375% ต่อปี